Experți în securitate, istorici, militari și specialiști în relații internaționale se reunesc, joi, la Cluj-Napoca în cadrul unui simpozion organizat cu ocazia aniversării a 20 de ani de la aderarea României la NATO și totodată în contextul marcării a 75 de ani de la înființarea Organizației Nord-Atlantice.
În cadrul evenimentului, comandantul Diviziei 4 Infanterie "Gemina", generalul maior Bogdan Cernat va prezenta activitatea și rolul Centrului Întrunit de Analiză și Lecții Învățate din Portugalia, din cadrul Comandamentului Aliat pentru Transformare al NATO.
Generalui Maior Bogdan Cernat a îndeplinit în perioada iunie 2019-2022 funcția de comandant al Centrului Întrunit de analiză și lecții învățate al NATO (Joint Analysis Lessons Learned Center, JALLC), unitate din Structura de comandă a NATO (NATO Command Structure) cu sediul la Montsanto, Lisabona, în Portugalia. În această perioadă a planificat, organizat și condus activitatea JALLC pentru: elaborarea analizei specifice în sprijinul și pentru răspunsul oportun la solicitările celor două comandamente strategice ale NATO, ale Comitetului Militar și/sau ale Consiliului Nord Atlantic; asimilarea ideilor și practicilor inovative în domeniul lecțiilor învățate concomitent cu utilizarea avantajelor oferite de noile tehnologii; îndeplinirea angajamentelor față de Aliați și Parteneri în ceea ce privește îndrumarea, instruirea și evaluarea în domeniul de referință; contribuția domeniului lecții învățate la atingerea obiectivelor majore ale Comandamentului Aliat pentru Transformare stabilite prin Warfare Development Agenda (programul pe termen mediu și lung pentru dezvoltarea Instrumentului Militar de Putere al Alianței în concordanță cu nivelul de ambiție al Aliaților.)
De-a lungul mandatului său la JALLC a fost parte a Grupului Strategic de Coordonare pentru Lecții Învățate al NATO participând la dezvoltarea și implementarea Planului de Dezvoltare al NATO pentru Domeniul Lecții Învățate 2020-2025. A coordonat și condus Comitete de Management pentru principalele proiecte de analiză ale Centrului JALLC și a fost autoritatea semnatară pentru Rapoarte relevante pentru transformarea NATO referitoare la: adaptarea strategică a NATO la amenințările hibride și lecțiile identificate pentru dezvoltarea rezilienței Alianței; integrarea aero-terestră; lecții din activitatea și rolul la nivel strategic și operativ al structurilor CIMIC pe timpul acțiunilor NATO de combatere a efectelor COVID-19; NATO Resolute Support Mission în Afganistan sau Analiza inițială a lecțiilor identificate ca urmare a agresiunii militare ruse în Ucraina.
De asemenea s-a implicat personal și a condus efortul inițial asociat procesului de standardizare în domeniul lecțiilor învățate la nivel NATO inclusiv prin elaborarea NATO LL Standardization Proposal.
Ulterior, în anul 2022, a fost numit locțiitor pentru planificare al șefului de stat major la Comandamentul Forțelor Întrunite
Tot în cadrul simpozionului de joi, locotenentul George Stanciu va vorbi despre relația NATO-România din ultimii zece ani.
O altă temă de interes în cadrul dezbateri va fi abordată de generalul maior Ioan Manci, fost comandant al Diviziei 4 Infanterie Gemina, în prezent cadrul didactic la Facultatea de Istorie și Filosofie a UBB și președinte al Filialei Cluj a Asociației Ofițerilor în Rezervă din România. Este vorba despre Evoluția Alianței Nord-Atlantice din perspectiva conceptelor strategice.
Simpozionul, ce va avea loc, joi, 28 martie, începând cu ora 11,30 la Cercul Militar, este organizat de Cercul Interdisciplinar de de Studii Internaționale și de Securitate din cadrul UBB.